চার বছর পর আবার মায়ামি ওপেনে ফাইনালে পৌঁছনোর আগেই টুর্নামেন্ট থেকে বিদায় নিলেন সেরিনা উইলিয়ামস। মায়ামি ওপেনে শেষবার তিনি হেরেছিলেন ২০১২-তে। আটবার মায়ামি ওপেন জেতা মার্কিন তারকা সেরিনা মঙ্গলবার হারলেন শ্বেতলানা কুৎজেৎনোভার বিরুদ্ধে। সেরিনার বিপক্ষে ফল ৬-৭ (৩-৭), ১-৬, ২-৬। ম্যাচের পর ২১টি গ্র্যান্ড স্ল্যামজয়ী তারকা বলেছেন, ‘‘আমি আজ নড়তেই পারিনি।’’ তাই কি তিন সেটের ম্যাচে সেরিনার র‌্যাকেটে ৫৫টি আনফোর্সড এরর দেখা গেল? মানসিকভাবেও সেরিনাকে খুব চাঙ্গা দেখায়নি। বলেছেন, ‘‘জানি কোর্টে নামলেই আমার ওপর প্রত্যাশার চাপ তৈরি হয়। কিন্তু প্রত্যেকদিন জেতা সম্ভব হয় না। প্রত্যেকদিন ৩০০ শতাংশ ফিট হয়েও কোর্টে নামতে পারি না।’’ কিন্তু এর চেয়েও টেনিসমহল যে গুরুত্বপূর্ণ তথ্য নিয়ে আলোচনায় ব্যস্ত হয়ে পড়েছে সেটা হল গত বছরের অগস্টে সিনসিনাটি ওপেনে চ্যাম্পিয়ন হওয়া পর থেকে সেরিনা উইলিয়ামস এখনও পর্যন্ত কোনও টুর্নামেন্টে চ্যাম্পিয়ন হতে পারেননি। একইদিনে মায়ামি ওপেনের প্রথম রাউন্ডেই গ্রিগর দিমিত্রভের বিরুদ্ধে হেরে ছিটকে গেলেন অ্যান্ডি মারে। ফল ৬-৭, ৬-৪, ৬-৩। কিন্তু বিতর্ক আরও বেড়েছে ম্যাচের সময় কোচের আসনে অ্যামিলিও মরেসমো না থাকায়।